FI Euroopan unionin virallinen lehti CE 70/208

(2004/C 70 E/224)

KIRJALLINEN KYSYMYS E-3065/03

esittäjä(t): Alexandros Alavanos (GUE/NGL) komissiolle

(17. lokakuuta 2003)

Aihe: Naisiin kohdistuva syrjintä

Työsopimuksen, joka koskee 44 agronomin ottamista työhön maatalousministeriön valvonnassa toimivaan ELGAan (Kreikan maatalousalan vakuutuslaitos), 6 artiklassa määrätään seuraavaa: ”Raskaana olevan naisen työsopimus katkeaa, jos hän ei pysty arviointityön luonteen vuoksi huolehtimaan työtehtävistään. Hänet voidaan ottaa jälleen työhön äitiysloman jälkeen, mikäli se on laitoksen tarpeiden mukaista.” Kyseinen työsopimuksen artikla rikkoo räikeästi naisten ja miesten tasa-arvoisen kohtelun periaatetta, perus-oikeuskirjaa, yhteisön lainsäädäntöä sellaisena kuin se on ilmaistu direktiiveissä 76/207/ETY (1) ja 86/613/ETY (2) sekä Euroopan yhteisöjen tuomioistuimen oikeuskäytäntöä.

Pitääkö komissio hyväksyttävänä tällaista määräystä työsopimuksessa? Mihin toimiin se aikoo ryhtyä kyseisen sopimuksen mitätöimiseksi?

Anna Diamantopouloun komission puolesta antama vastaus

(4. joulukuuta 2003)

Arvoisa parlamentin jäsen kysyy, pitääkö komissio hyväksyttävänä työsopimukseen sisältyvää määräystä, jossa määrätään seuraavaa: ”Raskaana olevan naisen työsopimus katkeaa, jos hän ei pysty arviointityön luonteen vuoksi huolehtimaan työtehtävistään. Hänet voidaan ottaa jälleen työhön äitiysloman jälkeen, mikäli se on laitoksen tarpeiden mukaista.”

Neuvoston 19. lokakuuta 1992 antamassa direktiivissä 92/85/ETY toimenpiteistä raskaana olevien ja äskettäin synnyttäneiden tai imettävien työntekijöiden turvallisuuden ja terveyden parantamisen kannustamiseksi työssä (3) edellytetään, että työnantajat toteuttavat riskinarvioinnin toiminnasta, jonka epäillään aiheuttavan vaaraa raskaana oleville, äskettäin synnyttäneille tai imettäville työntekijöille. Jos arvioinnissa ilmenee, että on olemassa turvallisuuteen ja terveyteen kohdistuva vaara, vaara on poistettava, työntekijä on siirrettävä sopivaan vaihtoehtoiseen tehtävään tai hänelle on myönnettävä lomaa terveyden ja turvallisuuden suojelemiseksi. Tämän loman aikana työntekijällä on edelleen työsopimusta koskevat työhön liittyvät oikeudet, joihin kuuluu palkan tai riittävän korvauksen maksun jatkuminen. Direktiivissä 92/85/ETY kielletään lisäksi raskaana olevan ja äskettäin synnyttäneen tai imettävän työntekijän irtisanominen raskauden alkamisen ja äitiysloman päättymisen välisenä aikana, lukuun ottamatta erityisiä tapauksia, jotka eivät liity työntekijän raskauteen, tai siihen, että hän on synnyttänyt, tai imettämiseen. Lisäksi 9. helmikuuta 1976 annetussa neuvoston direktiivissä 76/207/ETY miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa kielletään sukupuoleen perustuva työhön liittyvä syrjintä. Euroopan yhteisöjen tuomioistuimen vakiintuneen oikeuskäytännön mukaan raskauteen perustuva syrjintä on välitöntä sukupuoleen perustuvaa syrjintää.

Työsopimuksen määräys, johon arvoisa jäsen viittaa, näyttäisi olevan direktiivin 92/85/ETY vastainen. Se saattaa myös olla direktiivin 76/207/ETY vastainen. Koska ELGA (Kreikan maatalousalan vakuutuslaitos) kuuluu maatalousministeriön vastuualueeseen, komissio ottaa yhteyttä Kreikan viranomaisiin saadakseen asiasta lisätietoja ja vastaa arvoisalle jäsenelle saatuaan tarvittavat tiedot.

(1) EYVL L 39, 14.2.1976, s. 40.

(2) EYVL L 359, 19.12.1986, s. 56.

(3) EYVL L 348, 28.11.1992.